ನಮ್ಮ ಸೆಲೆಬ್ರೆಟಿಗಳೂ ಮಾದರಿಯಾಗಿರಲಿ ಲಕ್ಷ್ಮೀಕಾಂತರಾಜು ಎಂ.ಜಿ., ಗುಬ್ಬಿ ಮಾನ್ಯರೇ, ಫುಟ್ಬಾಲ್ ಆಟಗಾರ ರೊನಾಲ್ಡೊ ಅವರ ಒಂದು ಸಂದೇಶಕ್ಕೆ ಕೊಕೋಕೋಲಾ ಥಂಡಾ ಹೊಡೆದಿದೆ. ಅವರ ಅಭಿಮಾನಿಗಳು ತಮ್ಮ ಕ್ರೀಡಾ ತಾರೆಯ ಸಂದೇಶ ಪಾಲನೆಮಾಡಿರುವುದು ಸಾಮಾಜಿಕ ಜವಾಬ್ದಾರಿಯೂ ಆಗಿದೆ. ಇದೊಂದು ಆಶಾದಾಯಕ ಬೆಳವಣಿಗೆ. ಸೆಲೆಬ್ರೆಟಿಗಳನ್ನು ಅನುಸರಿಸುವ ಮಂದಿ ಲಕ್ಷಾಂತರ ಲೆಕ್ಕದಲ್ಲಿದ್ದಾಗ ಅವರಿಗೆ ಸನ್ಮಾರ್ಗ ತೋರಿಸುವುದು ಎಲ್ಲ ಸೆಲೆಬ್ರೆಟಿಗಳ ಜವಾಬ್ದಾರಿಯಾಗಿದೆ. ಸಿನೆಮಾ ತಾರೆ, ಕ್ರೀಡಾ ತಾರೆ ಯಾರೇ ಇರಲಿ, ತಾವು ನಟಿಸುವ ಜಾಹೀರಾತುಗಳು ಸಮಾಜಕ್ಕೆ ಪೂರಕವೇ ಅಥವಾ ಮಾರಕವೇ ಎಂಬುದನ್ನು ಯೋಚಿಸಿ ತೀರ್ಮಾನಿಸುವಂತೆ ರೊನಾಲ್ಡೊ ಪ್ರಕರಣ ಜ್ಞಾಪಿಸಿದೆ. ಆರೋಗ್ಯಕ್ಕೆ ಮಾರಕವಾಗಿರುವ ತಂಪು ಪಾನೀಯಗಳ ಜಾಹೀರಾತುಗಳಲ್ಲಿ ನಟಿಸಿ ಪ್ರಚಾರ ಮಾಡುವ ನಟರು, ಕ್ರೀಡಾಪಟುಗಳು ಇನ್ನಾದರೂ ಯೋಚಿಸಿ ತಂಪು ಪಾನೀಯಗಳ ಬದಲು ಎಳನೀರು ಕುಡಿಯಿರಿ, ಕಬ್ಬಿನ ಹಾಲು ಕುಡಿಯಿರಿ ಎಂದು ಹೇಳಲಿ. ಇದರಿಂದ ಆರೋಗ್ಯವೂ ವೃದ್ಧಿಯಾಗುತ್ತದೆ. ದೇಶದ ರೈತನಿಗೂ ಅನುಕೂಲವಾಗುತ್ತದೆ.ನಟ, ನಟಿಯರು, ಕ್ರೀಡಾ ತಾರೆಗಳು ರೈತರ ಉತ್ಪನ್ನಗಳಿಗೆ ರಾಯಭಾರಿಗಳಾಗಿ ತಮ್ಮ ಬದ್ಧತೆ ಪ್ರದರ್ಶಿಸಲಿ.